b'\n_START_ARTICLE_\nTiivistyspaalutus\n_START_PARAGRAPH_\nTiivistyspaalutus on kitkamaan vahvistamismenetelm\xc3\xa4. Siin\xc3\xa4 maahan upotetaan suhteellisen lyhyit\xc3\xa4, pituudeltaan 1,5\xe2\x80\x936,0 metrin mittaisia kartiomaisia paaluja noin 0,5\xe2\x80\x931,0 metrin v\xc3\xa4lein. Paalut syrj\xc3\xa4ytt\xc3\xa4v\xc3\xa4t tilavuutensa verran maata, jolloin kitkamaa tiivistyy. Usein ty\xc3\xb6 suoritetaan vaiheittain siten, ett\xc3\xa4 ensin tehd\xc3\xa4\xc3\xa4n harvempi verkko, jota sen j\xc3\xa4lkeen tiivistet\xc3\xa4\xc3\xa4n. Ty\xc3\xb6 suoritetaan my\xc3\xb6s usein ulkoreuna-alueilta sis\xc3\xa4\xc3\xa4np\xc3\xa4in._NEWLINE_Paalut voidaan vet\xc3\xa4\xc3\xa4 yl\xc3\xb6s, jolloin reikiin juntataan kitkamaata. Paalujen j\xc3\xa4\xc3\xa4dess\xc3\xa4 maan sis\xc3\xa4\xc3\xa4n, niiden ei oleteta kantavan kuormaa, vaan ainoastaan tiivist\xc3\xa4v\xc3\xa4n sit\xc3\xa4. Tiivistyspaalutuksessa k\xc3\xa4ytet\xc3\xa4\xc3\xa4n yleens\xc3\xa4 ter\xc3\xa4sbetoni- tai puupaaluja. My\xc3\xb6s Franki-paaluja on k\xc3\xa4ytetty t\xc3\xa4h\xc3\xa4n tarkoitukseen, jolloin betonin sijasta niiden sis\xc3\xa4\xc3\xa4n juntataan maata.'